Diari Oficial de la Generalitat Valenciana


Sumari del DOGV 5462, del 02-03-2007 (2007/2582)

RESOLUCIÓ de 20 de febrer de 2007, de la consellera de Cooperació i Participació, per la qual es convoquen 4 beques d'especialització professional en participació ciutadana en la Direcció General de Participació Ciutadana.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5462

Data del DOGV
:   02-03-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/2582


Data del document
:   20-02-2007

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * ajuda pública
    * suport econòmic
    * assignació per estudis
    * sociologia
    * psicologia
    * ciència política

La Declaració Universal Drets Humans i el Pacte sobre Drets Civils i Polítics de les Nacions Unides, arreplega entre els drets i llibertats fonamentals, el dret dels ciutadans i ciutadanes a participar directament en els assumptes públics. Concretament, la Constitució Espanyola, obri una perspectiva renovadora i progressista respecte de la participació dels ciutadans i ciutadanes, a través d'articles com, l'article 9.2. que establix que "Correspon als poders públics promoure les condicions perquè la llibertat i la igualtat de l'individu i dels grups en què s'integren siguen reals i efectives; remoure els obstacles que impedisquen o dificulten la seua plenitud i facilitar la participació de tots/es els/les ciutadans/es en la vida política, econòmica, cultural i social ", i l'article 23 on s'arreplega que els ciutadans/es tenen dret a participar en els assumptes públics directament o per mitjà de representants.   
En este sentit, l'article 10 de l'Estatut d'Autonomia, establix que "La Generalitat defendrà i promourà els drets socials dels valencians que representen un àmbit inseparable del respecte dels valors i drets universals de les persones i que constituïxen un dels fonaments cívics del progrés econòmic, cultural i tecnològic de la Comunitat Valenciana" i afig en el seu apartat 4 : "La Generalitat, en el marc de les seues competències i per mitjà de la seua organització jurídica, promourà les condicions necessàries perquè els drets socials dels ciutadans valencians i dels grups i col·lectius en què s'integren siguen objecte d'una aplicació real i efectiva."  
L'administració ha de dur a terme una actuació eficaç i eficient que la legitime davant dels ciutadans, ha de ser receptiva, informar i comunicar els seus processos i aconseguir una qualitat creixent en la seua prestació de servicis.  
És un objectiu prioritari per a la Generalitat fomentar la iniciativa i participació social dels ciutadans, el suport a associacions, fundacions i persones jurídiques de qualsevol orde, per a la realització d'activitats que redunden en una millora de qualitat dels servicis que l'administració autonòmica presta als ciutadans de la nostra comunitat; igualment planificar, promoure, desenvolupar o gestionar, si és el cas, projectes d'actuacions en matèria de desenvolupament de nous models de participació ciutadana.  
En el marc del desplegament i compliment d'estos objectius i en virtut i ús de les facultats que em conferix la Resolució de 2 de novembre de 2004, del President de la Generalitat, per la qual es deleguen determinades atribucions en la consellera de Cooperació i Participació, com la convocatòria i l'atorgament de les beques a què es referixen el Decret 108/1992, de 6 de juliol, del Govern Valencià dins de l'àmbit funcional que té encomanat, resolc  
Primer  
Convocar concurs públic per a la concessió de fins a un màxim de 4 beques d'especialització professional en matèria de participació ciutadana en la Direcció General de Participació Ciutadana i aprovar les bases per les quals es regix esta convocatòria, incloses com a annex I d'esta resolució.  
Segon  
La dotació econòmica de les beques se sufragarà a càrrec de la línia T4049000 del Programa 112.90, capítol IV dels pressupostos de la Generalitat per a l'any 2007 i 2008, per un import màxim de 50.000 €, i la quantitat imputable al 2008 queda condicionada a l'existència de crèdit adequat i suficient per a això en el pressupost del 2008.  
Tercer  
Contra esta resolució que posa fi a la via administrativa es podrà interposar potestativament recurs de de reposició davant del mateix òrgan que ha dictat l'acte en el termini d'un mes, comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Publiques i del Procediment Administratiu Comú, en la redacció donada per la Llei 4/1999, de 13 de gener, o bé un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptats des de l'endemà a la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa-Administrativa. Tot això sense perjuí que s'utilitze qualsevol altra via que es considere oportuna.  
València, 20 de febrer 2007.- La consellera de Cooperació i Participació (p.d. del president, R de 2 de novembre del 2004): Gema Amor Pérez.  
ANNEX I  
Bases de la convocatòria de beques d'especialització professional en matèria de participació ciutadana.  
Primera. Objecte  
Les beques tenen com a objecte l'especialització professional de postgraduats en participació ciutadana.  
Segona. Nombre de beques i titulació exigida  
Les beques seran fins a un màxim de 4 i estaran destinades a llicenciats en Psicologia, Sociologia o Ciències Polítiques.  
Tercera. Dotació, duració i pagament de les beques  
Les beques estaran dotades cada una d'elles amb 1.041,66 euros mensuals.  
L'import de les beques s'abonarà mensualment, prèvia certificació de la directora general de Participació Ciutadana de l'aprofitament, dedicació, rendiment i compliment dels objectius.  
El període de benefici de les beques serà de 12 mesos, i està previst el seu inici l'1 d'abril del 2007 i la seua finalització el 31 de març del 2008.  
Es finançaran a càrrec dels pressupostos de la Generalitat per a l'any 2007 i 2008, d'acord amb el repartiment següent:  
Any 2007: 37.500 €  
Any 2008: 12.500 €  
A estos efectes, la present convocatòria i la possibilitat de concessió de les beques s'adequa als pressupostos de la Generalitat per a l'any 2007, i la quantitat imputable al 2008 quedant condicionada a l'existència de crèdit adequat i suficient per a això en el pressupost del 2008.  
Quarta. Formalització de sol·licituds  
Les sol·licituds per a la concessió de les beques regulada en la present resolució, podran presentar-se en el Registre General de la Presidència, al carrer de Juristes s/n. 46874, València o en qualsevol de les dependències previstes en l'article 38, paràgraf quart, de la Llei 30/1992, de Règim Jurídic de les Administracions Publiques i del Procediment Administratiu Comú.  
Amb la sol·licitud, haurà de presentar-se la documentació següent:  
· Fotocòpia compulsada del DNI  
· Fotocòpia compulsada del títol acadèmic acreditatiu dels requisits exigits i del corresponent expedient acadèmic.  
· Currículum, del qual formaren part les seues dades personals, domicili habitual, data de naixement, telèfon, experiència professional i qualsevol altre document que acredite la possessió d'altres títols o mèrits docents, professionals, cursos rebuts, etc.  
· Declaració responsable d'estar al corrent de les seues obligacions tributàries i de seguretat social, que haurà de ser substituïda pels certificats actualitzats en el cas de ser beneficiaris d'una beca, de conformitat amb el que disposa l'Orde de 30 de maig de1996, de la Conselleria d'Economia i Hisenda.  
Quinta. Termini de presentació de sol·licituds  
El termini de presentació de sol·licituds serà de 15 dies hàbils, comptats a partir de l'endemà al de la publicació d'esta convocatòria en el Diari Oficial de la Comunitat Valenciana.  
Els sol·licitants hauran de reunir els requisits i condicions de la present convocatòria al terme del termini de presentació d'instàncies.  
Sexta. Selecció  
Per a l'examen de les sol·licituds de beques es constituirà una comissió avaluadora que estarà integrada pels membres següents:  
Presidenta: la directora general de Participació Ciutadana  
Vocals: dos tècnics de l'àrea, designats per la directora general de Participació, un dels quals actuarà com a secretari.  
La comissió avaluadora adaptarà el seu funcionament al que establix la convocatòria a les regles contingudes en el capítol II del títol II, de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú i de manera supletòria els preceptes no bàsics continguts en dits apartats.  
La selecció dels becaris vindrà donada per la puntuació obtinguda en el barem, que consta dels conceptes següents:  
· Titulació acadèmica (expedient acadèmic): fins a 3 punts  
· Coneixements addicionals en les matèries pròpies de la beca, acreditats per mitjà de cursos, experiències laborals, etc.: 4 punts  
· Coneixements d'altres idiomes: fins a 1 punt  
· Coneixements i/o experiència en Participació Ciutadana : fins a 4 punts.  
· Coneixements de valencià: fins a 1 punt.  
No podran presentar-se a esta convocatòria aquells que hagueren disfrutat d'esta beca durant 24 mesos en qualsevol de les convocatòries anteriors ni els que hagueren obtingut la llicenciatura amb anterioritat al 1997.  
La comissió avaluadora es reunirà dins dels deu dies següents a la terminació del termini de presentació de sol·licituds a fi d'avaluar els mèrits al·legats pels aspirants. Una vegada finalitzada esta tasca, la comissió avaluadora podrà convocar, si així ho estima oportú, els 8 candidats que ostenten major puntuació i que complisquen els requisits exigits en la present convocatòria, a fi de comprovar, per mitjà d'entrevista, aquells extrems referents als mèrits adduïts i l'adequació a les activitats a exercir que s'estimen d'interés.  
La puntuació global de l'entrevista serà de 0 a 6 punts.  
La puntuació total dels sol·licitants de les beques, serà la suma de les puntuacions obtingudes en el barem i en l'entrevista, en el cas que es realitzara.  
La comissió elaborarà una proposta de concessió de beca, dins del mes següent des de la finalització del termini de presentació de sol·licituds, que contindrà la relació de beneficiaris, i una borsa de reserva per si es produïra alguna vacant.  
Sèptima. Concessió de beques  
Les beques seran concedides per resolució de la consellera de Cooperació i Participació, a la vista de la proposta de la comissió avaluadora, en el termini màxim de tres mesos, comptats a partir de l'endemà al de la publicació de la present convocatòria en el Diari Oficial de la Comunitat Valenciana.   
La resolució de concessió es publicarà en el mateix termini, en el Diari Oficial de la Comunitat Valenciana, acte d'acord amb els articles 58, 59 i 60 de la llei 30/1992, de Règim Jurídic de les Administracions Publiques i del Procediment Administratiu Comú, i tindrà els efectes de notificació als interessats.  
A la relació de beneficiaris de les beques s'acompanyarà la borsa de reserva dels aspirants que no resulten beneficiats amb una beca, ordenats d'acord amb la puntuació obtinguda, per a cobrir les vacants que puguen sorgir durant el període de benefici.  
La no-resolució de la concessió dins del termini establit anteriorment, produirà l'efecte de la desestimació presumpta de les sol·licituds presentades, en els termes que preveu l'article 44 de la Llei 30/ 1992, de 26 de novembre, del Règim Jurídic de les Administracions Públiques i del Procediment Administratiu Comú.  
La consellera de Cooperació i Participació, en el cas que cap candidat arribe a la puntuació mínima que establisca la comissió de valoració, es reserva la facultat de deixar deserta, totalment o parcialment, la concessió de les beques convocades i d'interpretar el contingut d'estes bases.  
Octava. Drets, obligacions, tutoria i incidències dels becaris  
El benefici de les beques serà incompatible amb qualsevol altra beca o ajuda semblant, així com amb el desenvolupament d'una activitat laboral fixa que no impedisca complir les obligacions com a becari. La infracció d'esta regla deixara sense efecte, amb audiència prèvia de l'interessat, la beca concedida. La condició de becari no generarà en cap moment cap relació laboral amb la Generalitat.  
En el cas que es tinga prèviament la condició d'empleat de la Generalitat, es quedarà en la situació administrativa que procedisca en virtut de la normativa vigent de la funció pública.  
Si els becaris, com a conseqüència del desenvolupament de les tasques que hagen de dur a terme, incorregueren en despeses de desplaçament, pernoctació o restauració, estes seran rescabalades en els termes que per al personal de la Generalitat i l'adscrit funcionalment al seu servici establix el Decret 24/1997, d'11 de febrer, del Govern Valencià, sobre indemnitzacions per raó del servici i gratificacions per servicis extraordinaris. L'aplicació de dita normativa es referirà únicament als conceptes i quanties que han de ser rescabalades sense que això implique una modificació en la relació jurídica del becari amb l'administració.  
La condició d'integrant de la borsa de reserva de becaris no generarà en cap moment cap relació laboral amb la Generalitat, ni compromís d'accedir en qualsevol moment a la condició de becari. Els becaris hauran de presentar la documentació adequada que acredite el compliment de les seues obligacions tributàries i amb la Seguretat Social, així com de disposar de cobertura sanitària.  
La Direcció General de Participació Ciutadana ordenarà les activitats i establirà la dedicació i torns dels becaris d'acord amb els criteris i mitjans disponibles en les seues àrees on s'exercisca l'activitat, en funció dels objectius de formació que establisca la pròpia Direcció General de Participació Ciutadana.  
Finalitzat el benefici de la beca, i amb un informe previ d'assistència, aprofitament i aptitud, s'estendrà el certificat corresponent.  
La consellera de Cooperació i Participació resoldrà les incidències, renúncies, abandonaments o incompliment d'obligacions per part del becari o quan no realitzara l'activitat que va motivar la concessió de la beca o deixara de reunir els requisits necessaris.